Polisie fnuik kaping in JhbFoto ter illustrasie. (Foto:Ivan Shemereko/Unsplash) ŉ Verdagte is Dinsdag in hegtenis geneem nadat die polisie inligting oor ŉ motorkaping in die Sandringham-gebied in Johannesburg ontvang het. Vier vermeende kapers wou glo ŉ Volkswagen Polo kaap, maar die polisie se vinnige reaksie het hulle in hul spore gestuit. Kapt. Kay Makhubela, woordvoerder van die polisie, sê lede van die Gautengse eenheid vir ernstige en geweldsmisdaad wat in die Sandringham-gebied was, het berigte oor die kaping ontvang. Hulle het na die toneel gejaag en die verdagtes gewaar en agternagesit. Een van die verdagtes is aangekeer. “Die polisie het die verdagte se motor deursoek en ŉ R5-geweer en 25 patrone in sy besit gevind. Die geweer sal vir ŉ ballistiese toets gestuur word om te bepaal of dit in enige ander misdade gebruik is,” sê Makhubela. Die verdagte sal aangekla word van poging tot kaping en die besit van ŉ ongelisensieerde vuurwapen. “Die polisie sal ondersoek instel om vas te stel of die verdagte met ander misdade verbind kan word.” Die ander drie verdagtes is steeds op vrye voet.